Giovanni Angelo Becciu

Giovanni Angelo Becciu (* 2. jún 1948, Pattada, Taliansko) je taliansky rímskokatolícky arcibiskup, emeritný prefekt Kongregácie pre kauzy svätých a kardinál bez členstvá v kardinálskom kolégiu.Momentálne (2021) obžalovaný zo sprenevery, zneužívania úradu, vydierania a podvodov v súvislosti s nevýhodným nákupom luxusných nehnuteľností v londýnskej štvrti Chelsea v hodnote 350 miliónov eur. Po skonceni vysetrovania ho papez Frantisek pozval na stretnutie kardinalov a znovu ho integroval do kardinalskeho zboru na konci augusta 2022 pri menovani dvadsiatich novych kardinalov.

Biografia

Kňaz 
Narodil sa v Pattade, v provincii Sassari. Po štúdiách katolíckej teológie a kňazskej formácii bol ordinovaný dňa  27. augusta 1972 za kňaza biskupom Francescom Cogoni, biskupa Ozieri.

Po doktorandskom štúdiu kánonického práva začal od 1. mája 1984 pracovať v diplomatických službách Svätej stolice. Jeho pôsobiská boli Stredoafrická republika, Nový Zéland, Libéria, Spojené kráľovstvo, Francúzsko a Spojené štáty americké.

Biskup 
Dňa 15. októbra 2001 pápež sv. Ján Pavol II. ho menoval za titulárneho arcibiskupa sídla Russelae a apoštolského nuncia do Angoly a 15. novembra 2001 za apoštolského nuncia do Svätého Tomáša a Princov ostrov so sídlom v africkej Angole. Biskupskú vysviacku prijal dňa 1. decembra 2001 v rodisku v Pattade. Hlavným svätiteľom bol kardinál Mons. Angelo Sodano, vatikánsky štátny sekretár, spolusvätiteľmi boli arcibiskup Mons. Paolo Romero, apoštolský nuncius v San Maríne a Mons. Sebastiano Sanguinetti, biskup diecézy Ozieri.

Pápežom Benediktom XVI. bol dňa 23. júla 2009 menovaný za apoštolského nuncia na Kubu.

Hovorí po francúzsky, anglicky, španielsky a portugalsky.

Práca vo Vatikáne 
Dňa 10. mája 2011 sa stal substitútom (zástupcom) pre všeobecné záležitosti Štátneho sekretariátu vo Vatikáne. Nahradil doterajšieho substitúta arcibiskupa Fernanda Filoni, ktorý sa stal prefektom Kongregácie pre evanjelizáciu národov.

Dňa 31. augusta 2013 ho pápež František potvrdil v tejto funkcii. Dňa 2. decembra 2016 dostal od francúzskeho veľvyslanca pri Svätej stolici Philippe Zellera odznak čestnej légie Francúzskej republiky. Od 2. februára 2017 je z rozhodnutia pápeža Františka osobitným pápežským delegátom pri Zvrchovanom Maltézskom ráde s poslaním sprevádzať proces aktualizácie ústavy a právnych noriem Rádu.

Dňa 20. mája 2018 počas nedeľnej poludňajšej modlitby pápež František oznámil jeho menovanie kardinála. Dňa 26. mája 2018 ho nominoval za nového prefekta Kongregácie pre kauzy svätých. Dňa 28. júna 2018 bol pápežom Františkom v Bazilike sv. Petra vo Vatikáne kreovaný za kardinála v stupni diakon s titulárnym chrámom sv. Lína. Od 1. septembra 2018 je prefektom Kongregácie pre kauzy svätých, ktorú viedol od roku 2008 kardinál Angelo Amato SDB. V prvý deň svojho nového úradu 1. septembra 2018 bol pápežským legátom na slávnosti blahorečenia Anny Kolesárovej v Košiciach. V nedeľu 20. januára 2019 prevzal chrám sv. Lína v Ríme za svoj titulárny chrám.

Rezignácia kardinála Becciu 
Taliansky kardinál Giovanni Angelo Becciu dňa 24. septembra 2020 rezignoval. Zároveň oznámil, že k jeho rezignácii ho donútil pápež František, ktorý ho obvinil, že použil vatikánske peniaze na pomoc svojim súrodencom. Zároveň sa vzdal svojich kardinálskych výsad, vrátane práva zúčastňovať sa na voľbe nového pápeža. Naposledy rezignoval kardinál v júli 2018. Z dôvodu obvinenia zo sexuálneho zneužívania detí a mladých mužov vtedy abdikoval americký kardinál Theodore McCarrick.

Referencie

Iné projekty 

Talianski rímskokatolícki arcibiskupi
Talianski kardináli
Apoštolský nuncius v Angole
Apoštolský nuncius na Svätom Tomášovi a Princovom ostrove